[pic] | KUMMISSJONI TAL-KOMUNITAJIET EWROPEJ | Brussel 26.2.2007 KUMM(2007) 70 finali Proposta għal REGOLAMENT TAL-KUNSILL li jemenda l-Annessi A, B u C tar-Regolament (KE) Nru 1346/2000 dwar il-proċeduri għall-insolvenza (preżentata mill-Kummissjoni) MEMORANDUM TA' SPJEGAZZJONI 1. KUNTEST TAL-PROPOSTA - Motivazzjonijiet għall-proposta u l-għanijet tagħha Huwa meħtieġ li jkunu emendati l-Annessi A, B u C tar-Regolament tal-Kunsill (KE) Nru 1346/2000 dwar il-proċeduri għall-insolvenza. - Kuntest ġenerali L-Anness A tar-Regolament tal-Kunsill (KE) Nru 1346/2000 jelenka l-proċeduri għall-insolvenza msemmija fl-Artikolu 2(a) tar-Regolament. L-Anness B jelenka l-proċeduri ta' l-istralċ imsemmija fl-Artikolu 2(c). L-Anness C jelenka l-istralċjarji msemmija fl-Artikolu 2(b). L-annessi tar-Regolament tal-Kunsill (KE) Nru 1346/2000 kienu emendati l-aħħar bir-Regolament tal-Kunsill (KE) Nru 694/2006 tas-27 ta' April 2006. Ir-Repubblika Ċeka nnotifikat lill-Kummissjoni fid-29 ta' Awissu 2006 dwar emendi ulterjuri tal-listi elenkati fl-Annessi A, B u C. - Dispożizzjonijiet eżistenti fis-settur tal-proposta Ir-Regolament (KE) Nru 1346/2000 għandu jkun emendat kif jixraq b'din il-Proposta. - Konsistenza ma' oqsma ta' politika oħra Dan ir-Regolament huwa konsistenti ma' politika Komunitarja oħra. 2. KONSULTAZZJONI TAL-PARTIJIET INTERESSATI U VALUTAZZJONI TA' L-IMPATT - Konsultazzjoni tal-partijiet interessati Konsultazzjoni esterna ma kenitx ikkunsidrata rilevanti. - Ġbir u użu tal-pariri ta' l-esperti Ma kienx hemm il-ħtieġa għall-pariri ta' esperti esterni. - Valutazzjoni ta' l-impatt L-emendar tar-Regolament jista' jkollu effett pożittiv fuq ir-riorganizzazzjoni ta' l-impriżi. Huwa probabbli li jkollu impatt pożittiv jew newtrali fuq l-impjieg. Huwa probabbli li jkollu impatt pożittiv jew newtrali fuq l-ambjent. 3. ELEMENTI LEGALI TAL-PROPOSTA - Sinteżi ta' l-azzjoni proposta Il-proposta timmira biex temenda l-Annessi tar-Regolament (KE) Nru 1346/2000 sabiex jitqiesu l-emendi għal-leġiżlazzjoni nazzjonali dwar l-insolvenza fl-Istati Membri. - Bażi ġuridika Il-proposta tissejjes fuq l-Artikolu 45 tar-Regolament (KE) Nru 1346/2000. - Il-prinċipju tas-sussidjarjetà Il-proposta taqa' taħt il-kompetenza esklussiva tal-Komunità. Il-prinċipju tas-sussidjarjetà għalhekk ma japplikax. - Il-prinċipju tal-proporzjonalità Il-proposta hija konformi mal-prinċipju tal-proporzjonalità minħabba r-raġunijiet li ġejjin: Il-Proposta tal-Kummissjoni tissostitwixxi l-listi għar-Repubblika Ċeka fl-Annessi A, B, u C tar-Regolament tal-Kunsill (KE) Nru 1346/2000 b'listi ġodda li jqisu t-tagħrif innotifikat mir-Repubblika Ċeka. Ir-Regolament japplika direttament fl-Istati Membri u ma jinħtieġ l-ebda miżuri ta' implimentazzjoni. Huwa ppubblikat fil-Ġurnal Uffiċjali ta' l-Unjoni Ewropea u għalhekk il-kontenut tiegħu huwa aċċessibbli għall-partijiet interessati kollha. - Għażla ta' strumenti L-istrument propost huwa regolament. Strumenti oħrajn ma jkunux xierqa minħabba r-raġunijiet li ġejjin: Skond l-Artikolu 45 tar-Regolament tal-Kunsill (KE) Nru 1346/2000, l-Annessi tar-Regolament jistgħu jkunu emendati biss mill-Kunsill fuq inizjattiva ta' l-Istati Membri jew fuq proposta mill-Kummissjoni. Din l-iniżjattiva kondiviża kienet possibbli għal matul il-perjodu ta' ħames snin wara d-dħul fis-seħħ tat-Trattat ta' Amsterdam (ART. 67(1) KE). Madankollu, minn mindu daħal fis-seħħ it-Trattat ta' Nizza (ART. 67(2) KE), l-inizjattiva saret biss tal-Kummissjoni. Għaldaqstant hija r-responsabbiltà tal-Kummissjoni li tipproponi lill-Kunsill l-emendi għall-Annessi tar-Regolament skond l-Artikolu 45 tar-Regolament. 4. IMPLIKAZZJONIJIET FUQ IL-BAġIT Il-proposta m'għandha l-ebda implikazzjonijiet fuq il-baġit. 5. SIMPLIFIKAZZJONI Il-proposta tipprovdi għas-simplifikazzjoni tal-proċeduri amministarttivi ta' l-awtoritajiet pubbliċi (ta' l-UE jew dawk nazzjonali) u s-simplifikazzjoni tal-proċeduri amministrattivi tal-partijiet privati.Il-qrati ta' l-Istati Membri jkunu mgħarrfa fil-ħin dwar il-proċeduri ta' l-insolvenza li għandhom ikunu rikonoxxuti. Il-kredituri, id-debituri u l-istralċjarji ta' l-insolvenza jkunu mgħarrfa dwar il-proċeduri ta' l-insolvenza li jaqgħu fl-ambitu ta' l-applikazzjoni tar-Regolament. Proposta għal REGOLAMENT TAL-KUNSILL li jemenda l-Annessi A, B u C tar-Regolament (KE) Nru 1346/2000 dwar il-proċeduri għall-insolvenza IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra r-Regolament tal-Kunsill (KE) Nru 1346/2000 tad-29 ta' Mejju 2000 dwar il-proċeduri ta' l-insolvenza[1], u b'mod partikolari l-Artikolu 45 tiegħu, Wara li kkunsidra l-proposta mill-Kummissjoni[2], Billi: (1) L-annessi A, B, u C tar-Regolament (KE) Nru 1346/2000 jelenkaw rispettivament id-denominazzjonijiet tal-proċeduri ta' l-insolvenza, tal-proċeduri ta' l-istralċ u l-istralċjarji fil-leġiżlazzjoni nazzjonali ta' l-Istati Membri. (2) Ir-Repubblika Ċeka nnotifikat lill-Kummissjoni fid-29 ta' Awissu 2006, skond l-Artikolu 45 tar-Regolament (KE) Nru 1346/2000, dwar l-emendi għal-listi elenkati fl-Annessi A, B u C ta' dak ir-Regolament. (3) Id-Danimarka, skond l-Artikoli 1 u 2 tal-Protokoll dwar il-pożizzjoni tad-Danimarka annessa mat-Trattat ta' l-Unjoni Ewropea u t-Trattat li jistabbilixxi l-Komunità Ewropea, m'hijiex qed tipparteċipa fl-adozzjoni ta' dan ir-Regolament, u għalhekk m'hijiex marbuta bih u anqas mhi soġġetta għall-applikazzjoni tiegħu. (4) Ir-Regolament (KE) Nru 1346/2000 għandu għalhekk ikun emendat kif xieraq, ADOTTA DAN IR-REGOLAMENT: Artikolu 1 Ir-Regolament (KE) Nru 1346/2000 huwa emendat kif ġej: (1) Fl-Anness A, il-proċeduri ta' l-insolvenza relatati mar-Repubblika Ċeka huma sostitwiti b'li ġej: "ČESKÁ REPUBLIKA - Konkurs - Reorganizace - Oddlužení" (2) Fl-Anness B, il-proċeduri ta' l-istralċ relatati mar-Repubblika Ċeka huma sostitwiti b'li ġej: "ČESKÁ REPUBLIKA - Konkurs" (3) Fl-Anness C, il-proċeduri ta' l-istralċjarji relatati mar-Repubblika Ċeka huma sostitwiti b'li ġej: "ČESKÁ REPUBLIKA - Insolvenční správce - Předběžný insolvenční správce - Oddělený insolvenční správce - Zvláštní insolvenční správce - Zástupce insolvenčního správce" Artikolu 2 Dan ir-Regolament għandu jidħol fis-seħħ l-għada ta' meta jkun ippubblikat fil- Ġurnal Uffiċjali ta' l-Unjoni Ewropea. Dan ir-Regolament għandu jorbot fl-intier tiegħu u jkun japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU L 160, 30.6.2000, p 1. Ir-Regolament kif emendat l-aħħar bir-Regolament (KE) Nru 694/2006 (ĠU L 121 tas-6.5.2006 p. 1-13). [2] ĠU C , , p..